AN COIMISIÚN EORPACH An Bhruiséil,28.10.2022 COM(2022) 560 final TUARASCÁIL ÓN gCOIMISIÚN maidir le hionstraimí airgeadais, ráthaíochtaí buiséadacha, cúnamh airgeadais agus dliteanais theagmhasacha



An staid amhail an 31 Nollaig 2021



Clár Ábhar 1.Réamhrá 2.Céard is dliteanais theagmhasacha ann? 3.Dliteanais theagmhasacha a eascraíonn as ionstraimí a bhfuil soláthar déanta ina leith: ráthaíochtaí buiséadacha agus cúnamh airgeadais do thríú tíortha 4.Dliteanais theagmhasacha a eascraíonn as cúnamh airgeadais do Bhallstáit 5.Measúnú a dhéanamh ar inbhuanaitheacht dhliteanais theagmhasacha an Aontais Eorpaigh 5.1. Creat measúnaithe 5.2. Measúnú ar inbhuanaitheacht na ndliteanas teagmhasach a bhfuil soláthar déanta ina leith 5.3. Measúnú ar inbhuanaitheacht na ndliteanas teagmhasach i ndáil le teorainneacha uasteorainn na n-acmhainní dílse 6. Iarscríbhinn: Inbhuanaitheacht agus lamháil i dtaca le huasteorainn na n-acmhainní dílse

1.Réamhrá Eisítear an tuarascáil seo i gcomhréir le ceanglais Airteagal 250 den Rialachán Airgeadais. Ullmhaíodh é i gcomhar leis an méid a leanas: -doiciméid oibre X agus XI, a ghabhann le dréachtbhuiséad an Aontais don bhliain airgeadais 2023 agus ina soláthraítear faisnéis mhionsonraithe faoi ionstraimí airgeadais agus faoi ráthaíochtaí buiséadacha an Aontais; agus -an tuarascáil réamhaisnéise fhadtéarmach maidir le hinsreafaí agus le heis-sreafaí bhuiséad an Aontais Eorpaigh amach anseo, ina dtugtar réamh-mheastacháin i dtaca leis an acmhainneacht airgeadais atá ar fáil ag an Aontas in 2023-2027 nuair a bheidh na caiteachais bhuiséadacha atá beartaithe curtha san áireamh. Is é cuspóir na tuarascála seo forléargas a sholáthar ar mhéid agus ar chomhdhéanamh na ndliteanas teagmhasach arna n‑íoc ó bhuiséad an Aontais amhail an 31 Nollaig 2021, agus aird ar leith á tabhairt ar an idirdhealú idir dliteanais theagmhasacha a bhfuil soláthar déanta ina leith agus dliteanais theagmhasacha nach bhfuil soláthar déanta ina leith. Cuirtear i láthair sa tuarascáil seo freisin measúnú ar inbhuanaitheacht fhadtéarmach na ndliteanas teagmhasach bunaithe ar thosca cáilíochtúla agus cainníochtúla araon. Rinneadh an measúnú seo trí chomparáid a dhéanamh le: -méid na soláthairtí atá ann cheana atá in urranna faoi seach an chiste don soláthar coiteann (CPF) a bhunaigh an Coimisiún le haghaidh ráthaíochtaí buiséadacha agus cúnamh airgeadais do thríú tíortha; -teorainneacha uasteorainn na n‑acmhainní dílse agus an lamháil atá ar fáil do dhliteanais theagmhasacha nach bhfuil soláthar déanta ina leith a eascraíonn as cúnamh airgeadais do na Ballstáit. Is foinse dliteanas teagmhasach iad ionstraimí airgeadais i bhfoirm ráthaíochtaí. Mar sin féin, áirítear sa bhuiséad i gcónaí soláthar iomlán d’ionstraimí airgeadais den sórt sin, i.e. cuireadh ar leataobh sa bhuiséad an dliteanas airgeadais uasta a d’fhéadfadh eascairt as gach ionstraim airgeadais. Dá bhrí sin, níl dliteanais theagmhasacha a eascraíonn as ionstraimí airgeadais faoi réir an mheasúnaithe ar inbhuanaitheacht na ndliteanas teagmhasach arna n‑íoc ó bhuiséad an Aontais. Is é príomhchonclúid na hanailíse inbhuanaitheachta 2021 go bhfuil acmhainní leordhóthanacha ag buiséad an Aontais Eorpaigh, i bprionsabal, chun déileáil leis na dliteanais theagmhasacha a d’fhéadfadh teacht chun cinn. Tuilleadh eolais: -Ag deireadh 2021, bhí dliteanais theagmhasacha dar luach thart ar EUR 163 bhilliún ar áireamh i mbuiséad an Aontais Eorpaigh a bhain le hiasachtaí a tugadh do Bhallstáit agus do thríú tíortha, agus os cionn EUR 60 billiún a bhain le ráthaíochtaí a tugadh i gcomhthéacs an Chiste Eorpaigh le haghaidh Infheistíochtaí Straitéiseacha (CEIS), an Chiste Eorpaigh um Fhorbairt Inbhuanaithe (CEFI), CEFI+ agus Shainordú Iasachtaithe Sheachtraigh BEI (ELM). Is ionann é seo agus méadú 43 % ar dhliteanais theagmhasacha i gcomparáid le deireadh 2020. Is iasachtaí chuig Ballstáit faoin ionstraim Eorpach le haghaidh tacaíocht shealadach chun rioscaí dífhostaíochta a mhaolú i gcás éigeandála (SURE) agus faoin tSaoráid Téarnaimh agus Athléimneachta (RRF) is cúis leis an gcuid is mó de seo. -Ag deireadh 2021, níor sainaithníodh aon saincheisteanna faoi easpa soláthair maidir le dliteanais theagmhasacha a eascraíonn as ráthaíochtaí buiséadacha agus cúnamh airgeadais do thríú tíortha. -Is leor cumas airgeadais an Aontais faoin gcreat dlíthiúil atá ann cheana (i.e. an Cinneadh maidir le hAcmhainní Dílse (ORD) agus an Rialachán maidir leis an gcreat airgeadais ilbhliantúil 2021-2027 (CAI)) chun oibleagáidí reatha an Aontais maidir le cláir chaiteachais agus margaí airgeadais araon (i gcás fiachas a eisítear faoi chláir chúnaimh airgeadais do Bhallstáit) a chumhdach - fiú faoi imthosca an‑dochracha. Cumhdaítear sa tuarascáil seo dliteanais theagmhasacha arna dtabhú roimh dheireadh 2021 agus déantar anailís inti ar an gcaoi a bhfreastalaítear orthu faoi CAI 2021-2027. I dtuarascáil 2020, sonraíodh cheana féin na bearta agus na cosaintí fairsinge is féidir leis an gCoimisiún a úsáid chun buiséad an Aontais Eorpaigh a chosaint ar chaillteanais ionchasacha a eascraíonn as dliteanais theagmhasacha. Áirítear orthu sin go háirithe creat cothrománach tras-Choimisiúin chun dlúthfhaireachán a dhéanamh ar dhliteanais theagmhasacha. Tá ról lárnach ag an gCoiste Stiúrtha um Dhliteanais Theagmhasacha sa chreat sin. In 2021, tháinig an coiste stiúrtha seo le chéile cúig huaire chun forbairt modheolaíochtaí coiteanna a chur chun cinn maidir le dearadh, idirbheartaíocht agus cur chun feidhme ráthaíochtaí buiséadacha agus cúnaimh airgeadais. De bhun Airteagal 250, tugtar léargas sa tuarascáil seo freisin ar ionstraimí airgeadais atá cistithe ag buiséad an Aontais Eorpaigh agus a bhaineann le beartais inmheánacha agus sheachtracha araon. 2.Céard is dliteanais theagmhasacha ann?

Is éard is dliteanais theagmhasacha ann dliteanais airgeadais ionchasacha a eascraíonn as gealltanais cheangailteacha atá ann cheana nó ó theagmhais roimhe seo. Braitheann cibé an mbeidh caillteanais iarbhír mar thoradh ar na dliteanais theagmhasacha seo, agus méid aon chaillteanais den sórt sin, ar theagmhais amach anseo atá deacair a thuar. Tá trí phríomhfhoinse dliteanas teagmhasach ann don Aontas Eorpach. -Is ráthaíochtaí iad ráthaíochtaí buiséadacha a chuirtear ar fáil do chomhpháirtithe cur chun feidhme éagsúla faoi shainorduithe CEIS, CEFI agus ELM. Faoi na hionstraimí sin go léir, cuireann an tAontas Eorpach ráthaíochtaí ar fáil do chomhpháirtithe cur chun feidhme chun sciar de chaillteanais fhéideartha a eascraíonn as a n‑oibríochtaí maoinithe agus infheistíochta (i.e. oibríochtaí fiachais nó cothromais) a chumhdach. Faoin gcreat airgeadais ilbhliantúil 2021-2027, comhcheanglaítear sa chlár InvestEU – laistigh d’aon ráthaíocht AE amháin – na gníomhaíochtaí a rinneadh roimhe sin faoi CEIS agus faoi roinnt ionstraimí airgeadais eile. Thug sé rochtain ar chuid den ráthaíocht AE do chomhpháirtithe cur chun feidhme seachas Grúpa an Bhainc Eorpaigh Infheistíochta (BEI). Ar an gcuma chéanna, tháinig CEFI+ i gcomharbas ar CEFI agus ELM, a bunaíodh leis an Ionstraim um Chomharsanacht, Forbairt agus Comhar Idirnáisiúnta (NDICI) – Rialachán maidir leis an Eoraip Dhomhanda agus atá anois ina ghné maoinithe de Phlean Infheistíochta Seachtraí treisithe. -Iasachtaí agus iasachtaí gaolmhara chun cúnamh airgeadais a sholáthar do thríú tíortha (i.e. iasachtaí faoin gclár cúnaimh mhacrairgeadais (MFA) agus iasachtaí Euratom do thríú tíortha). Maoinítear iasachtaí do thríú tíortha trí oibríochtaí faighte iasachta ‘droim le droim’, i.e. cistítear gach iasacht le banna comhfhreagrach an Aontais a thagann go hiomlán le hiasacht an Aontais ó thaobh aibíochta, ráta úis agus sceidil aisíocaíochta de. Ciallaíonn sé sin nach nochtar infheisteoirí i mbannaí an Aontais ach amháin do riosca creidmheasa an Aontais agus ní do riosca creidmheasa gach tír thairbhíoch aonair. Tá dliteanas an Aontais teagmhasach, toisc go bhfuil oibleagáid chonarthach ar an tír thairbhíoch an sreabhadh ioncaim a chur ar fáil chun bannaí an Aontais a aisíoc. Mar sin, ní theastaíonn aon eis-sreabhadh acmhainní ón Aontas i bprionsabal chun fiachas an Aontais a ghlanadh. -Iasachtaí agus iasachtaí gaolmhara chun cúnamh airgeadais a sholáthar do Bhallstáit den Aontas Eorpach (is é sin, iasachtaí Chomhardú na nÍocaíochtaí (BoP), iasachtaí faoin Sásra Cobhsaíochta Airgeadais Eorpach (EFSM), iasachtaí Euratom, iasachtaí faoi SURE agus iasachtaí faoi RRF). Mar riail ghinearálta, deonaítear na hiasachtaí seo – cé is moite d’iasachtaí RRF – do Bhallstáit an Aontais ag baint úsáid as an teicníc chéanna droim le droim a úsáidtear chun cúnamh airgeadais a thabhairt do thríú tíortha . I gcodarsnacht leis sin, maoinítear iasachtaí RRF trí straitéis cistiúcháin éagsúlaithe, a dhínascamn eisíocaíocht iasachtaí le Ballstát ó eisiúint bhannaí an Aontais. Beag beann ar an modh cistiúcháin, úsáidtear na haisíocaíochtaí ó na Ballstáit is tairbhithe chun freastal ar fhiachas an Aontais. Ní áirítear iad mar acmhainní dílse faoin uasteorainn chomhfhreagrach ar acmhainní dílse. Déantar soláthar i leith dliteanais theagmhasacha a eascraíonn as ráthaíochtaí buiséadacha agus as cúnamh airgeadais do thríú tíortha bunaithe ar mheasúnuithe coimeádacha ar na caillteanais ionchasacha i leith gach ionstraime móide maolán sábháilteachta breise chun cuid de na caillteanais gan choinne a chumhdach. Coinníonn CPF na soláthairtí lena gcosnaítear buiséad an Aontais in aghaidh caillteanais a d’fhéadfadh teacht chun cinn de bharr ráthaíochtaí buiséadacha agus cúnamh airgeadais do thríú tíortha. An 31 Nollaig 2021, bhí ceithre urrann in CPF (CEIS, CEFI, an t~iar-Chiste Ráthaíochta do Ghníomhaíochtaí Seachtracha (GFEA) agus InvestEU). Is é CPF an punann is mó atá á bhainistiú go díreach ag an gCoimisiún. Ba é EUR 12.31 billiún luach margaidh na scaireanna gan íoc an 31 Nollaig 2021, atá cothrom le luach na nglanshócmhainní. Mar a tuairiscíodh i mí na Bealtaine 2022, bhí caillteanas 1 % in CPF i luacháil an mhargaidh in 2021 de réir mar a thosaigh rátaí úis ag méadú, rud a laghdaigh luach na mbannaí a bhí i seilbh na punainne cheana féin. Eascraíonn na caillteanais chuntasaíochta seo as caighdeáin chuntasaíochta ‘marcáil ón margadh’ a chur i bhfeidhm ar phunanna atá á mbainistiú ag an Aontas. Ní dhéanfar iad a chriostalú mar chaillteanais iarbhír ach amháin má dhíolann an Coimisiún an banna atá i gceist roimh a dháta aibíochta. Ní dhearna na caillteanais chuntasaíochta a thabhaigh CPF in 2021 difear ábhartha do chumas CPF caillteanais ionchasacha/gan choinne a ionsú in 2021, agus bhí siad níos mó ná fritháirithe ag insreabhadh mór. Bhí soláthar na n‑urrann ar fad i gcomhréir leis na méideanna a sonraíodh sa reachtaíocht lena mbunaítear na foinsí éagsúla de dhliteanais theagmhasacha. Thabhaigh CPF, mar aon leis na cistí go léir a bhí ag infheistiú i mbannaí, caillteanais bhreise le linn na bliana 2022 de réir mar a d’ardaigh na rátaí úis go géar. Déanann an Coimisiún faireachán leanúnach ar an gcás agus tabharfaidh sé tuairisc ar na forbairtí sin i gcomhthéacs an tuairiscithe bhliantúil ar fheidhmíocht CPF in 2022. Ní sholáthraítear dliteanais theagmhasacha a eascraíonn as cúnamh airgeadais do Bhallstáit an Aontais Eorpaigh. Oibleagáidí díreacha agus neamhchoinníollacha de chuid an Aontais atá sna méideanna a fhaigheann an tAontas ar iasacht. Ciallaíonn sé sin, dá dteipfeadh ar Bhallstát is tairbhí a chuid oibleagáidí i leith an Aontais a chomhlíonadh, go mbeadh an tAontas i dteideal – mar rogha dheireanach agus díreach tar éis gach deis eile a thapú chun teacht ar réitigh laistigh den chreat buiséadach atá ann cheana – a iarraidh ar na Ballstáit eile an méid atá i gceist a chumhdach go sealadach. Dhéanfaí na glaonna sin ar chistí de bhreis ar uasteorainneacha CAI, agus uasteorainn na n‑acmhainní dílse á hurramú ag an am céanna. Ag deireadh 2021, bhí dliteanais theagmhasacha iomlána EUR 223 bhilliún ar áireamh i mbuiséad an Aontais (thart ar EUR 163 bhilliún a bhaineann le hiasachtaí a tugadh do Bhallstáit agus do thríú tíortha, agus os cionn EUR 60 billiún a bhaineann le ráthaíochtaí a cuireadh ar fáil i gcomhthéacs CEIS, CEFI, CEFI+ agus ELM). D’eascair an neamhchosaint is mó do bhuiséad an Aontais ó chláir cúnaimh airgeadais a dhírigh ar na Ballstáit (féach Fíor 1). (*) Bunaithe ar mhéid iomlán na ‘ráthaíochta atá ar fáil arna síniú lena contrapháirtithe’ (féach Tábla 1). Léirítear an tábhacht mhéadaitheach a bhaineann le ráthaíochtaí buiséadacha agus le cláir cúnaimh airgeadais chun beartais an Aontais a chur chun feidhme leis an méadú géar 43 % ar mhéid iomlán na ndliteanas teagmhasach idir 2020 agus 2021 ag deireadh na bliana. Tháinig an méadú ba mhó ar iasachtaí do Bhallstáit (+78 %). Bhí sé sin amhlaidh go príomha mar gheall ar na heisíocaíochtaí iasachta breise faoi SURE agus na chéad eisíocaíochtaí faoi RRF. Tháinig méadú suntasach freisin ar na dliteanais theagmhasacha a eascraíonn as cúnamh airgeadais do thríú tíortha (+30 %) agus bhí na dliteanais theagmhasacha a d’eascair as ráthaíochtaí buiséadacha fós seasmhach (féach Fíor 2 thíos). Meastar go dtiocfaidh méadú ar mhéid na ndliteanas teagmhasach a eascraíonn as úsáid na ráthaíochtaí buiséadacha in 2022, tráth a gcuirfear tús go hiarbhír le céim infheistíochta InvestEU agus CEFI+ (lena mbaineann EUR 26.2 billiún agus EUR 39.8 billiún de ráthaíochtaí faoi seach). Déanfar é seo a fhritháireamh go páirteach trí na neamhchosaintí foluiteacha faoi CEIS agus ELM a aibiú. Táthar ag súil freisin go dtiocfaidh méadú suntasach ar dhliteanais theagmhasacha an Aontais faoi dheireadh 2022 maidir le heisíocaíocht bhreise iasachtaí ó RRF leis na Ballstáit.

Mar a míníodh thuas cheana féin, ní chruthaíonn ionstraimí airgeadais i bhfoirm ráthaíochta aon neamhchosaint ar riosca do bhuiséad an Aontais toisc go bhfuil soláthar déanta ina leith go hiomlán. Le buiséad an Aontais, cistítear réimse leathan ionstraimí airgeadais (cothromas, fiachas, ráthaíochtaí iasachta, caipiteal fiontair, fothú acmhainneachta agus saoráidí roinnte riosca). Is féidir iad sin a aicmiú in dhá phríomhchatagóir: iad siúd a bhaineann le beartais inmheánacha an Aontais agus iad siúd a bhaineann le beartais sheachtracha an Aontais (ag brath ar cibé acu atá na faighteoirí deiridh lonnaithe san Aontas nó lasmuigh de). Sampla de bheartas inmheánach is ea Ciste Marguerite, ciste cothromais a chuir ar chumas an Choimisiúin infheistíochtaí a chur chun cinn i dtionscadail bhonneagair agus i gcuideachtaí sna hearnálacha iompair, fuinnimh agus fuinnimh inathnuaite aibí. Sampla de bheartas seachtrach is ea an Ciste Eorpach do Dheisceart na hEorpa (EFSE), ceann de na cistí micreamhaoinithe is mó ar domhan le thart ar EUR 1 bhilliún i ngealltanais chaipitil. Is é EFSE an príomhsholáthraí cistiúcháin fhadtéarmaigh d’institiúidí iasachtaí comhpháirtíochta roghnaithe in oirdheisceart na hEorpa agus sa Tuirc, agus i Réigiún Comharsanachta an Oirthir. Freastalaíonn sé ar riachtanais mhaoinithe micrifhiontar agus fiontar beag agus teaghlach ar ioncam íseal. Tugann doiciméad oibre X a ghabhann le dréachtbhuiséad 2023 cur síos mionsonraithe ar na 36 hionstraim airgeadais a bhí ann an 31 Nollaig 2021. 3.Dliteanais theagmhasacha a eascraíonn as ionstraimí a bhfuil soláthar déanta ina leith: ráthaíochtaí buiséadacha agus cúnamh airgeadais do thríú tíortha Seoladh CEIS in 2015 chun fadhb na hinfheistíochta príobháidí maolaithe fada san Aontas Eorpach a réiteach tar éis na géarchéime airgeadais. Is i bhfoirm ráthaíocht bhuiséadach EUR 26 bhilliún ó bhuiséad an Aontais do Ghrúpa BEI atá sé. Forlíontar é sin le leithdháileadh EUR 7.5 billiún as acmhainní dílse BEI. Cuireadh an ráthaíocht faoi CEFI i bhfeidhm chun tacú le hinfheistíochtaí agus chun rochtain ar mhaoiniú a fheabhsú go príomha san Afraic agus sna tíortha comharsanachta agus chun cabhrú leo Spriocanna Forbartha Inbhuanaithe na Náisiún Aontaithe a bhaint amach. Ag tógáil ar chur chun feidhme rathúil ELM agus CEFI, bunaíodh CEFI+ mar phacáiste airgeadais comhtháite lena soláthraítear cumas maoinithe don Afraic fho-Shahárach, don Áise agus don Aigéan Ciúin, do Mheiriceá Laidineach agus don Mhuir Chairib agus do na tíortha comharsanachta agus do thíortha an mhéadaithe i réimsí amhail laghdú ar neamhionannais shocheacnamaíocha; fás inbhuanaithe agus cuimsitheach; maolú ar an athrú aeráide agus oiriúnú don athrú aeráide; cosaint agus bainistíocht comhshaoil; agus cruthú post. An ráthaíocht a bhí ar fáil arna síniú le contrapháirteanna Bhain an ráthaíocht a bhí ar fáil le hoibríochtaí arna síniú ag contrapháirteanna Bhain an ráthaíocht a bhí ar fáil le hoibríochtaí arna síniú ag contrapháirtithe agus arna heisíoc CEIS 25 825.74 24 730.24 20 358.06 CEFI 1 390.7 610.67 535.25 ELM 33 025.55 33 025.55 20 834.52 CEFI+ 200 200 200 Iomlán 60 441.99 58 566.46 41 927.83 Iasachtaí gan íoc Ús fabhraithe Iomlán MFA 7 438 28.44 7 466.44 Euratom 300 0.47 300.47 Iomlán 7 738 28.91 7 766.91

4.Dliteanais theagmhasacha a eascraíonn as cúnamh airgeadais do Bhallstáit In 2021, d’fheidhmigh an Coimisiún, ag gníomhú dó thar ceann an Aontais, cúig chlár faoinar thug sé iasachtaí do na Ballstáit. -Ceapadh cúnamh BoP chun cabhrú le tíortha an Aontais lasmuigh den limistéar euro a bhfuil deacrachtaí acu nó atá i mbaol deacrachtaí a bheith acu maidir le comhardú na n‑íocaíochtaí. -Cruthaíodh EFSM chun tacaíocht airgeadais a chur ar fáil do Bhallstáit an Aontais atá thíos le géardheacrachtaí airgeadais nó atá i mbaol géardheacrachtaí airgeadais de bharr tarluithe eisceachtúla nach bhfuil neart acu orthu. -Comhaontaíodh clár SURE i mí an Mheithimh 2020 chun cabhrú le maoiniú a dhéanamh ar mhórmhéaduithe tobanna ar chaiteachas poiblí náisiúnta a bhaineann le scéimeanna náisiúnta oibre gearr-ama agus le bearta comhchosúla mar fhreagairt ar ghéarchéim COVID-19. -Is é RRF colún lárnach Ionstraim Théarnaimh an Aontais Eorpaigh (NGEU) agus is ionstraim shealadach é chun tacú le hathchóirithe agus le hinfheistíochtaí i mBallstáit an Aontais agus é mar sprioc dheiridh acu téarnamh ó phaindéim COVID-19 a éascú agus ag an am céanna cuidiú leis na haistrithe glasa agus digiteacha. Faoi ionstraim théarnaimh an Aontais Eorpaigh, faigheann an Coimisiún cistí ar iasacht a úsáideann RRF ansin chun athchóirithe agus infheistíochtaí na mBallstát a mhaoiniú. Féadfaidh an maoiniú a bheith ina iasacht (tacaíocht inaisíoctha) nó ina dheontas (tacaíocht neamh‑inaisíoctha). Chun leas a bhaint as an tacaíocht, chuir na Ballstáit pleananna téarnaimh agus athléimneachta faoi bhráid an Choimisiúin. Leagtar amach i ngach plean na hathchóirithe agus na hinfheistíochtaí atá le cur chun feidhme faoi dheireadh 2026, lena socraítear garspriocanna agus spriocanna soiléire a ndéanfaidh an Coimisiún anailís orthu agus a ndéanfaidh an Chomhairle Eorpach iad a fhormheas. Ní eascraíonn dliteanais theagmhasacha ach as iasachtaí RRF amháin (seachas deontais RRF) agus dá bhrí sin déantar iad sin amháin a mheas san anailís seo. Tá sé tábhachtach a chur i dtábhacht go ndéantar cistiú iasachtaí RRF a mhaoiniú trí straitéis cistiúcháin éagsúlaithe (DFS) agus ní tríd an gcur chuige traidisiúnta droim le droim. Déanann buiséad an Aontais ráthaíocht ar gach iasacht NGEU, dar luach EUR 91 bhilliún ag deireadh 2021, faoi Airteagal 9.4 den Chinneadh ón gComhairle maidir le hacmhainní dílse. -Cuidíonn saoráid iasachta Euratom leis na Ballstáit infheistíochtaí a mhaoiniú i stáisiúin chumhachta núicléiche agus i suiteálacha tionsclaíocha sa timthriall breosla núicléach. Cuirtear na méideanna amuigh iasachtaí faoi na cúig chlár dhifriúla ag deireadh 2021 i láthair i dTábla 3. Tábla 3: Méideanna amuigh i ndáil le hiasachtaí do Bhallstáit an Aontais (amhail an 31 Nollaig 2021) (EUR milliún) Iasachtaí amuigh Ús fabhraithe Iomlán BoP 200 1.15 201.15 Euratom 49.5 0.01 49.51 EFSM 46 800 469.59 47 269.59 SURE 89 637 65.15 89 702.15 RRF (iasachtaí) 17 969.73 26.06 17 995.79 Iomlán 154 656.23 561.96 155 218.19 Beart den riosca bliantúil iomlán do bhuiséad an Aontais a éiríonn as dliteanais theagmhasacha a eascraíonn as cúnamh airgeadais do Bhallstáit is ea méid iomlán na n‑aisíocaíochtaí bliantúla caipitil agus úis atá dlite ó Bhallstáit is tairbhithe faoi na cláir dhifriúla in aon bhliain ar leith. I gcás iasachtaí droim le droim, comhthráthach leis sin tá méid iomlán aisíocaíochtaí bhannaí an Aontais a eisíodh chun na hiasachtaí do na Ballstáit a chistiú. Tábla 4: Sceideal aisíocaíochta bliantúil d’iasachtaí amuigh (caipiteal + ús) faoi na cláir atá ann cheana do na blianta 2022-2027 (amhail an 31 Nollaig 2021) (EUR milliún) Year Euratom BoP EFSM SURE RRF loans All

programmes 2022 23.24 5.75 3 507.86 111.11 32.76 3 680.72 2023 13.22 5.75 4 233.75 122.5 32.76 4 407.98 2024 13.11 5.75 3 311.88 122,5 32.76 3 486 2025 0 205.75 3 063.13 8 122,5 32.76 11 424.14 2026 0 0 4 651.13 8 122,5 32.76 12 806.39 2027 0 0 3 531.13 122.5 32.76 3 686.39 Total 49.57 223 22 298.88 16 723.61 196.56 39 491.62 5.Measúnú a dhéanamh ar inbhuanaitheacht dhliteanais theagmhasacha an Aontais Eorpaigh 5.1. Creat measúnaithe Gan dochar don mheasúnú ar sholáthar dliteanas airgeadais áirithe thar a saolré iomlán a bhfuil gá leis nuair a thabhaítear dliteanais, foráiltear in Airteagal 210(3) den Rialachán Airgeadais go measfar ‘dliteanais theagmhasacha a eascraíonn ó na ráthaíochtaí buiséadacha nó ón gcúnamh airgeadais arna n‑íoc ón mbuiséad inbhuanaithe, má tá an t~athrú ilbhliantúil atá tuartha dóibh comhoiriúnach leis na teorainneacha arna socrú leis an rialachán lena leagtar síos an creat airgeadais ilbhliantúil dá bhforáiltear in Airteagal 312(2) CFAE agus le huasteorainn na leithreasuithe bliantúla faoi chomhair íocaíochta a leagtar amach in Airteagal 3(1) de Chinneadh 2014/335/AE, Euratom.’ (i.e. uasteorainneacha CAI agus uasteorainn na n‑acmhainní dílse). Ciallaíonn sé sin gur cheart go mbeadh na hacmhainní a bhfuil an tAontas in ann tarraingt orthu in aon bhliain amháin faoin gcreat airgeadais ilbhliantúil reatha (uasteorainn na n‑acmhainní dílse) leordhóthanach chun an caiteachas a thagann chun cinn faoin gcreat airgeadais ilbhliantúil a mhaoiniú chomh maith le haon dliteanais theagmhasacha a d’fhéadfadh teacht chun cinn. Go háirithe, ní mór íocaíochtaí a bhaineann le dliteanais theagmhasacha a bhfuil soláthar déanta ina leith le haghaidh ráthaíochtaí buiséadacha agus cúnamh airgeadais do thríú tíortha a mhaoiniú ó na soláthairtí bunaithe agus aon íocaíocht bhreise dá bhforáiltear faoi CAI. Cuirtear i láthair i Roinn 5.2 den tuarascáil seo an measúnú ar leordhóthanacht na soláthairtí atá ar fáil chun na híocaíochtaí ionchasacha a eascraíonn ó ráthaíochtaí buiséadacha agus ó chúnamh airgeadais do thríú tíortha a chomhlíonadh maidir leis na dliteanais faoi mar a bhí siad ag deireadh 2021.

Íocaíochtaí a bhaineann le dliteanais theagmhasacha a thagann chun cinn mar thoradh ar chúnamh airgeadais nach bhfuil soláthar déanta ina leith do Bhallstáit an Aontais, is féidir iad a mhaoiniú trí acmhainní dílse breise a éileamh suas go dtí an uasteorainn arna bunú leis an gCinneadh maidir le hAcmhainní Dílse. Is ionann an difríocht idir uasteorainn na n‑acmhainní dílse agus na hacmhainní dílse is gá chun buiséad an Aontais a mhaoiniú (ar a dtugtar an ‘lamháil’) agus acmhainneacht airgeadais an Aontais chun eis-sreafaí breise a chumhdach a bhaineann le teacht ann do na dliteanais theagmhasacha a eascraíonn as cúnamh airgeadais gan soláthar do Bhallstáit an Aontais. Rinneadh cur síos mionsonraithe ar an gcreat measúnaithe don tsraith seo de dhliteanais theagmhasacha i dtuarascáil 2021. Cuirtear torthaí an mheasúnaithe seo ar dhliteanais theagmhasacha gan soláthar a bhí ann ag deireadh 2021 i láthair i Roinn 5.3. Le Cinneadh 2020 maidir le hAcmhainní Dílse, méadaíodh uasteorainn na n‑acmhainní dílse ar bhonn sealadach chun freastal ar na dliteanais a thabhófar le linn chur chun feidhme NextGenerationEU, lena n‑áirítear dliteanais theagmhasacha gan soláthar a eascraíonn as iasachtaí RRF do na Ballstáit. 5.2. Measúnú ar inbhuanaitheacht na ndliteanas teagmhasach a bhfuil soláthar déanta ina leith Mar réamhráiteas, d’fhéadfadh difríocht mhór a bheith idir ráthaíochtaí buiséadacha an Aontais maidir le cuspóirí beartais agus próifíl riosca na mbunoibríochtaí a fhaigheann tacaíocht faoi chlár sonrach. D’fhéadfadh sé seo a bheith ina chúis le fonn riosca difriúil a chur i bhfeidhm ar gach ceann acu. Cuirtear fonn riosca in iúl de ghnáth i dtéarmaí Luach faoi Riosca saolré (VaR) ar leibhéal céatadáin áirithe (réamhshainithe) muiníne. Is féidir teacht ar na conclúidí seo a leanas ó na sonraí atá ar fáil maidir le glanchaillteanais ionchasacha saolré an 31 Nollaig 2021 i ndáil leis na ráthaíochtaí buiséadacha atá i bhfeidhm ar an dáta sin: -is leor an ráta soláthair is infheidhme, 35 % den ráthaíocht iomlán CEIS, chun glanchaillteanais mheasta saolré ó na hoibríochtaí a ráthaítear faoi dheiseanna éagsúla CEIS a chumhdach le leibhéal muiníne 95 %, i gcomhréir le fonn riosca ex ante an chláir; -maidir le CEFI, tá an ráta soláthair 50 % comhsheasmhach leis na caillteanais mheasta saoil ag a bhfuil spriocleibhéal muiníne 90 %, i gcomhréir le fonn riosca ex ante an chláir; -is leor na forálacha don ELM a choimeádtar in urrann gníomhaíochta seachtraí an Chiste don Soláthar Coiteann (an sean‑Chiste Ráthaíochta do Ghníomhaíochtaí Seachtracha nó GFEA) chun caillteanais mheasta le leibhéal muiníne 91 % a chumhdach. Maidir leis na neamhchosaintí atá ann cheana a eascraíonn as cúnamh airgeadais do thríú tíortha, cuirtear na tosca seo a leanas san áireamh i leordhóthanacht an spriocráta soláthair 9 %: -an easpa mainneachtana íocaíochta sa bhliain tuairiscithe 2021 agus sna blianta roimhe sin; -méid an lamháltais thiomsaithigh a aithnítear i gcuntais 2021 an Aontais i gcomparáid leis an méid amuigh iomlán; -neamhchosaint gheografach na n‑iasachtaí amuigh; -struchtúr aibíochtaí na n‑iasachtaí a bhaineann leis na tríú tíortha a thairbhíonn de chúnamh airgeadais atá scaipthe go réasúnta maith thar CAI reatha agus na cinn a tháinig ina dhiaidh sin; -Is ionann nasc díreach agus nasc teagmhasach iasachtaí MFA le clár de chuid an Chiste Airgeadaíochta Idirnáisiúnta atá ann cheana, rud a áirithíonn inmharthanacht airgeadais an tríú tír agus, ar an gcaoi sin, aisíoc chistí an Aontais faoi dheireadh thiar. Bosca 1: Dliteanais theagmhasacha an Aontais a eascraíonn as iasachtaí MFA agus Euratom agus as oibríochtaí ELM san Úcráin Tar éis dhúnadh an chleachtais tuairiscithe, an 24 Feabhra 2022, thosaigh an Rúis cogadh foghach gan chúis gan údar ar an Úcráin, rud a d’fhéadfadh cur isteach ar na neamhchosaintí ar thíortha is tairbhithe a ndéanann an choinbhleacht difear dóibh, go díreach nó go hindíreach. Tráth a scríofa, bhí neamhchosaintí díreacha EUR 6.9 billiún ag an gCoimisiún i ndáil leis an Úcráin, ar neamhchosaintí iad a fuair tacaíocht ó CPF. Amhail an 31 Nollaig 2021, bhí iasachtaí MFA dar luach EUR 4.4 billiún agus iasacht Euratom dar luach EUR 300 milliún deonaithe ag an Aontas. Tar éis ionradh na Rúise ar an Úcráin, chuir an tAontas EUR 2.2 billiún breise ar fáil don Úcráin i bhfoirm iasachtaí MFA. Eisíocadh EUR 1.2 billiún de chúnamh macrairgeadais éigeandála i mí an Mhárta agus i mí na Bealtaine agus EUR 1 bhilliún breise de chúnamh macrairgeadais eisceachtúil ag tús mhí Lúnasa. I mí Mheán Fómhair 2022, chomhaontaigh an Chomhairle agus Parlaimint na hEorpa EUR 5 bhilliún urghnách breise MFA don Úcráin. Chomh maith le tacaíocht dhíreach a sholáthar, tá an Coimisiún neamhchosanta go hindíreach freisin trína ráthaíocht maidir le punann ELM de chuid BEI. Ag deireadh 2021, bhí iasachtaí dar luach EUR 2 bhilliún a eisíocadh leis an Úcráin san áireamh sa phunann a cumhdaíodh faoi ELM. Tá méadú breise tagtha ar mhéid neamhchosaintí ELM ó shin. I mí an Mhárta 2022, chinn BEI agus an Coimisiún athearraíocht a bhaint as EUR 688 milliún d’iasachtaí ELM gan eisíoc. Lean an cinneadh ón gCoimisiún é sin i mí Iúil 2022 chun athearraíocht a bhaint as EUR 1.59 billiún eile in iasachtaí gan eisíoc. I bhfianaise na rioscaí os cionn an mheáin thuas a bhaineann leis an tacaíocht airgeadais don Úcráin i gcomhthéacs reatha an chogaidh, beidh gach neamhchosaint nua don Úcráin, i.e. go dtí seo EUR 1 bhilliún MFA a eisíocadh i mí Lúnasa (MFA1); EUR 5 bhilliún MFA a chomhaontaigh an Chomhairle agus Parlaimint na hEorpa i mí Mheán Fómhair 2022 (MFA2); agus beidh EUR 1.59 billiún d’iasachtaí a bhfuil athearraíocht le baint astu faoi ELM faoi réir cumhdaigh bhuiséadaigh de 70 % atá níos airde ná an ráta soláthair traidisiúnta a chuirtear i bhfeidhm ar thíortha a fhaigheann cúnamh macrairgeadais (9 %). Cé go mbaintear amach an gá atá le cosaint níos airde i gcás iasachtaí ELM a bhfuil athearraíocht le baint astu go hiomlán tríd an ráta soláthair a mhéadú go dtí an leibhéal 70 % ó bhuiséad an Aontais, baintear an méid céanna amach don EUR 6 bhilliún in MFA eisceachtúil tríd an ráta soláthair a choinneáil ag 9 % agus trína fhorlíonadh le ráthaíochtaí ó Bhallstáit a chumhdaíonn 61 % de na neamhchosaintí ar iasachtaí. Amhail ó lár na bliana 2023 déanfar athbhreithniú rialta ar leordhóthanacht an ráta soláthair seo chun a áirithiú go léireoidh sé aon fhorbairtí amach anseo i bpróifíl riosca na neamhchosaintí ar bhealach leordhóthanach agus pras. Tá faireachán agus bainistíocht leanúnach á déanamh ar na neamhchosaintí don Úcráin, a ndearnadh a líon agus a bpróifíl riosca a chlaochlú ag ionradh na Rúise níos luaithe i mbliana. Ní phléifear a thuilleadh anseo iad, toisc go bhfuil siad lasmuigh de thréimhse ama agus de raon feidhme na tuarascála seo.

5.3. Measúnú ar inbhuanaitheacht na ndliteanas teagmhasach i ndáil le teorainneacha uasteorainn na n‑acmhainní dílse Déantar measúnú ar chumas bhuiséad an Aontais freastal ar chás ina dtagann an neamhchosaint maidir le dliteanais theagmhasacha gan soláthar chun cinn trí chur i bhfeidhm an chreata dá dtagraítear i mír 5.1 thuas. Cuireadh tús le heisiúintí a bhaineann le NGEU in 2021, mar sin cumhdaítear i dtuarascáil na bliana seo freisin uasteorainn shealadach na n‑acmhainní dílse 0.6 % de OIN an Aontais nach bhfuil ar fáil ach do dhliteanais uile NGEU. Mar a luadh i Roinn 4 thuas, tá NextGenerationEU á mhaoiniú ag an gCoimisiún le DFS lena soláthraítear comhthiomsú coiteann cistiúcháin d’iasachtaí agus do thacaíocht neamh-inaisíoctha - ach is iad na hiasachtaí amháin atá ina ndliteanais theagmhasacha. Aisíoctar iasacht don tacaíocht neamh-inaisíoctha trí bhuiséad an Aontais agus déantar í a mhaoiniú ó ioncam an bhuiséid. Dá bhrí sin, meastar an lamháil maidir le dliteanais iomlána NGEU, ach díríonn an anailís íogaireachta go sonrach ar na dliteanais theagmhasacha i gcomhréir le ceanglais Airteagal 210(3) den Rialachán Airgeadais. Is é an chéad chéim cás lárnach (bonnlíne) a bhunú a chomhfhreagraíonn don fhorás ionchasach ar chaiteachas agus ar acmhainneacht airgeadais an Aontais sna blianta go dtí 2027 i gcomhréir leis an tuarascáil réamhaisnéise fhadtéarmach ar chaiteachas buiséid agus riachtanais ioncaim (Fíor 3 thíos). Is é EUR 187 mbilliún in aghaidh na bliana ar an meán an lamháil atá ar fáil chun dliteanais theagmhasacha atá ann cheana agus dliteanais theagmhasacha nua a chumhdach in 2023-2027 (thart ar EUR 83 bhilliún le haghaidh na coda buaine d’uasteorainn acmhainní dílse 1.40 % de OIN an Aontais agus thart ar EUR 104 bhilliún le haghaidh na huasteorann sealadaí de 0.6 % de OIN an Aontais). Nuair a bheidh an cás lárnach bunaithe, le tástálacha breise déanfar measúnú ar inbhuanaitheacht na ndliteanas teagmhasach atá ann cheana faoi dhianchásanna in 2023-2027. 1)Tástáil struis ar an ngeilleagar. Sa chás lárnach, leanann OIN na réamh-mheastacháin maidir le fíorfhás agus boilsciú i réamhaisnéis eacnamaíoch na hEorpa de chuid an Choimisiúin in earrach 2022 . Maidir leis an tástáil struis, tá na rátaí fáis ainmniúla réamh-mheasta aon phointe céatadáin amháin níos ísle ná an bhonnlíne do gach bliain den tréimhse thuairiscithe . Laghdaíonn sé sin luach ainmniúil uasteorainn na n‑acmhainní dílse agus, dá bhrí sin, laghdaíonn sé an lamháil atá ar fáil faoi EUR 3.5 billiún in aghaidh na bliana ar an meán (baineann EUR 2.4 billiún de sin le huasteorainn bhuan na n‑acmhainní dílse). 2)Tástáil struis ó thaobh ioncam an bhuiséid de. Déanann an dianchás seo measúnú ar cé acu an mbeadh nó nach mbeadh an lamháil atá ar fáil leordhóthanach dá mbeadh gach dliteanas teagmhasach gan soláthar le cur i gcrích ag an am céanna. I dtéarmaí praiticiúla, chiallódh sé sin go dteipfeadh ar na Ballstáit uile a bhaineann tairbhe as cláir cúnaimh airgeadais a n‑aisíocaíochtaí a chomhlíonadh ag an am céanna nuair a bheidís dlite. Léiríonn na méideanna atá i gceist na sceidil aisíocaíochta ag deireadh 2021 (féach Tábla 4 thuas). Is cás thar a bheith neamhdhóchúil é seo nach gcuireann na bearta uile is féidir leis an gCoimisiún a ghlacadh san áireamh chun a leithéid de chás a sheachaint (e.g. athsceidealú fiach agus bainistiú gníomhach airgid). Faoin gcás seo, laghdófaí an lamháil a bheadh ar fáil faoi EUR 3.85 billiún in aghaidh na bliana ar an meán. Bhainfeadh sé sin go hiomlán, nach mór (EUR 3.82 billiún) le huasteorainn bhuan na n‑acmhainní dílse. Bheadh na dliteanais theagmhasacha a d’eascródh as iasachtaí RRF íosta (EUR 0.03 billiún in aghaidh na bliana), toisc nach dtosófar ar phríomhshuim iasachtaí RRF a aisíoc faoin uasteorainn shealadach go dtí 2032. 3)Tástáil struis ó thaobh chaiteachas an bhuiséid de. Faoin gcás seo, a bhaineann le CAI, réamh-mheastar caiteachas ag a uasmhéid teoiriciúil (i.e. uasteorainneacha féideartha d’íocaíochtaí CAI agus d’ionstraimí speisialta aonair). Tá sé tábhachtach a chur in iúl nach ionann sin agus réamhaisnéis ón mbun aníos agus nach mbaineann sé le haon ionchais iarbhír maidir le forbairt íocaíochtaí an Aontais. Ina theannta sin, ar an taobh caiteachais den bhuiséad - murab ionann agus tástáil struis ioncaim - is gá togra ón gCoimisiún agus formheas ó Pharlaimint na hEorpa agus ón gComhairle a bheith leis an gcinneadh caiteachas a mhéadú (laistigh d’uasteorainneacha CAI). Tá sé neamhréadúil a mheas go molfadh an Coimisiún cinneadh a bheadh ar neamhréir le hacmhainneacht airgeadais an Aontais in aon bhliain ar leith. Níl aon uasteorainn shonrach CAI ann go heisiach do chaiteachas bhuiséad an Aontais chun oibleagáidí aisíocaíochta a chomhlíonadh maidir le tacaíocht neamh-inaisíoctha NGEU . Dá bhrí sin, glactar leis sa tástáil struis, i dtaca le haisíocaíochtaí fiachais NGEU, gurb ionann an t~uaschaiteachas buiséid agus eisiúintí NGEU atá ag aibiú (lúide na dliteanais theagmhasacha a tástáladh sa tástáil struis thuasluaite ar an taobh ioncaim den bhuiséad, toisc nach meastar leis an tástáil struis reatha seo ar an taobh caiteachais den bhuiséad an cás ina dteipeann ar na Ballstáit uile atá ag baint tairbhe as cúnamh airgeadais ag an am céanna a n‑oibleagáidí aisíocaíochta a chomhlíonadh). Ní dhéantar breithniú ar thar-rolladh fiachais phleanáilte sa chás hipitéiseach seo. Bheadh an lamháil thart ar EUR 15.8 billiún níos ísle ná mar a bhí sa chás lárnach, lena n‑áirítear EUR 14.2 billiún le haghaidh uasteorainn bhuan na n‑acmhainní dílse. 4)Comhthástáil struis ar na dálaí eacnamaíocha, ar an ioncam agus ar an gcaiteachas. Is cás an‑diúltach é seo ina gcomhcheanglaítear na cásanna neamhfhabhracha go léir a thuairiscítear sna trí phointe thuas. Laghdófaí leis an lamháil faoi mheánmhéid bliantúil de EUR 23 bhilliún anuas go dtí leibhéal thart ar EUR 164 bhilliún in aghaidh na bliana in 2023-2027 (lena n‑áirítear EUR 63 bhilliún d’uasteorainn bhuan na n‑acmhainní dílse). Is cosúil go bhfuil an méid sin ina mhaolán mór sábháilteachta d’acmhainneacht airgeadais an Aontais chun a dhliteanais a chumhdach (a eascraíonn as oibríochtaí nach oibríochtaí NGEU iad agus as oibríochtaí NGEU iad araon) fiú amháin i gcás turraing eacnamaíoch dhomhain, athrú reachtach féideartha a spreagann caiteachas níos airde agus teacht chun cinn féideartha dliteanas teagmhasach nua. Tá na torthaí mionsonraithe do na cásanna bonnlíne agus tástála struis le fáil san Iarscríbhinn. Fíor 3: Uasteorainn acmhainní dílse agus riachtanais acmhainní dílse faoi bhonnlíne agus faoi thástáil íogaireachta chomhcheangailte 6. Conclúidí Ag deireadh 2021, bhí dliteanais theagmhasacha dar luach thart ar EUR 163 bhilliún ar áireamh i mbuiséad an Aontais i ndáil le hiasachtaí a tugadh do na Ballstáit agus do thríú tíortha, agus os cionn EUR 60 billiún i ndáil leis na ráthaíochtaí arna soláthar i gcomhthéacs CEIS, CEFI, CEFI+ agus ELM. Déantar na rioscaí nach n‑aisíocann tíortha is tairbhithe na hiasachtaí sin nó na ráthaíochtaí a iarrtar a bhainistiú go cúramach trí chreat cuimsitheach bainistithe riosca lena n‑áirítear, i gcás catagóirí áirithe dliteanas teagmhasach, acmhainní buiséadacha a chur ar leataobh chun caillteanais ionchasacha a chumhdach agus leibhéal leordhóthanach muiníne coimeádach iontu. Agus na coimircí iomadúla dá bhforáiltear i gcreat an Aontais chun faireachán agus bainistiú a dhéanamh ar na rioscaí a bhaineann le dliteanais theagmhasacha a bhfuil nó nach bhfuil soláthar déanta ina leith agus an measúnú inbhuanaitheachta a chuirtear i láthair sa tuarascáil seo á gcur san áireamh, is féidir teacht ar roinnt conclúidí. -Déantar rioscaí a eascraíonn as ionstraimí a bhfuil soláthar déanta ina leith (i.e. ráthaíochtaí buiséadacha agus cúnamh airgeadais do thríú tíortha) a bhainistiú go cúramach agus a sholáthar go leordhóthanach. Cuirtear san áireamh sa mheasúnú sin carnadh staideanna riosca san am atá thart; sonraí maidir le mainneachtainí roimhe seo agus caillteanais ionchasacha; na bearta atá i bhfeidhm lena áirithiú nach sáraíonn caillteanais leibhéil lamháltais réamhshainithe; agus na forálacha buiséadacha atá ar fáil chun caillteanais ionchasacha a chumhdach. -Is leor acmhainneacht airgeadais an Aontais faoin gcreat dlíthiúil atá ann cheana (i.e. an Cinneadh maidir le hAcmhainní Dílse agus Rialachán CAI) chun freastal ar na caillteanais a d’fhéadfadh teacht chun cinn i leith iasachtaí gan soláthar idir seo agus deireadh 2027. Tá meán thar thréimhse 2023-2027, EUR 187 mbilliún in aghaidh na bliana (i.e. 1.05 % de OIN an Aontais) ar fáil faoin uasteorainn acmhainní dílse (lena n‑áirítear 0.47 % de OIN an Aontais faoin uasteorainn bhuan) chun freastal ar ghlaonna neamhghnácha ioncaim chun caiteachas gan choinne a mhaoiniú nó chun aon dliteanais theagmhasacha atá ann cheana nó a d’fhéadfadh teacht chun cinn, a chomhlíonadh. -Tá an lamháil leordhóthanach fiú i gcás an‑diúltach ina gcomhcheanglaítear drochthionchair ar ioncam buiséid, caiteachais agus fás eacnamaíoch. Bheadh meánmhéid EUR 164 bhilliún in aghaidh na bliana (i.e. thart ar 0.94 % de OIN an Aontais) fós ar fáil faoi uasteorainn na n‑acmhainní dílse (lena n‑áirítear 0.37 % de OIN an Aontais faoin uasteorainn bhuan) chun stóinseacht chóras airgeadais an Aontais agus a rátála creidmheasa a áirithiú, rud a chuirfeadh maolán sábháilteachta ar fáil i gcoinne tuilleadh turraingí eacnamaíocha diúltacha, tionscnamh nua caiteachais agus dliteanas teagmhasach. Iarscríbhinn: Inbhuanaitheacht agus lamháil i dtaca le huasteorainn na n‑acmhainní dílse (in EUR billiún ar na praghsanna reatha)